CELEX: 62012CN0047
Language: et
Date: 2012-01-31 00:00:00
Title: Kohtuasi C-47/12: Eelotsusetaotlus, mille on esitanud Finanzgericht Köln (Saksamaa) 31. jaanuaril 2012 — Kronos International Inc. versus Finanzamt Leverkusen

31.3.2012   
            
            
               ET
            
            
               Euroopa Liidu Teataja
            
            
               C 98/19
            
         Eelotsusetaotlus, mille on esitanud Finanzgericht Köln (Saksamaa) 31. jaanuaril 2012 — Kronos International Inc. versus Finanzamt Leverkusen
   (Kohtuasi C-47/12)
   2012/C 98/31
   Kohtumenetluse keel: saksa
   
      Eelotsusetaotluse esitanud kohus
   
   Finanzgericht Köln
   
      Põhikohtuasja pooled
   
   
      Kaebuse esitaja: Kronos International Inc.
   
      Vastustaja: Finanzamt Leverkusen
   
      Eelotsuse küsimused
   
   
               1.
            
            
               Kas ettevõtte tulumaksu mahaarvamise välistamine kolmandate riikide kapitaliühingutelt Saksa kapitaliühingutele väljamakstud dividendide maksuvabastuse tõttu, mille puhul siseriiklikud sätted seavad tingimuseks ainult selle, et dividende saanud kapitaliühingul on vähemalt 10 %-line osalus dividende välja maksvas äriühingus, kuulub ainult asutamisvabaduse kohaldamisalasse ELTL-i artikli 49 tähenduses koosmõjus ELTL-i artikliga 54 või ka kapitali vaba liikumise kohaldamisalasse ELTL-i artiklite 63-65 tähenduses, kui dividende saanud kapitaliühingu tegelik osalus on 100 %?
            
         
               2.
            
            
               Kas asutamisvabaduse sätteid (nüüd ELTL-i artikkel 49) ja vajadusel ka kapitali vaba liikumise sätteid (kuni 1993. aastani EMÜ asutamislepingu/EÜ asutamislepingu artikkel 67, nüüd ELTL-i artiklid 63-65) tuleb mõista nii, et nendega on vastuolus õigusnorm, mis välisriigi tütarettevõtjate dividendide maksuvabastuse puhul välistab ettevõtte tulumaksu mahaarvamise ja maksmise kõnealuste väljamakstud dividendide pealt ka emaettevõtja kahjumi korral, kui siseriiklike tütarettevõtjate poolt väljamakstud dividendide suhtes on ette nähtud maksuvabastuse kohaldamine ettevõtte tulumaksu mahaarvamise vormis?
            
         
               3.
            
            
               Kas asutamisvabaduse sätteid (nüüd ELTL-i artikkel 49) ja vajadusel ka kapitali vaba liikumise sätteid (kuni 1993. aastani EMÜ asutamislepingu/EÜ asutamislepingu artikkel 67, nüüd ELTL-i artiklid 63-65) tuleb mõista nii, et nendega on vastuolus õigusnorm, mis välistab ettevõtte tulumaksu mahaarvamise ja maksmise tütarettevõtjate (allühingu) allühingu dividendidelt, mis on tütarettevõtja asukohariigis maksuvabad ning mis on (edasi) välja makstud siseriiklikule emaettevõtjale ning Saksamaal samuti maksuvabad, kuid samas võimaldab nimetatud õigusnorm puht siseriiklikel juhtudel vajadusel tütarettevõtjate allühingute dividendidelt tasutud ettevõtte tulumaksu mahaarvamist tütarettevõtja poolt ning tütarettevõtja dividendidelt tasutud ettevõtte tulumaksu mahaarvamist emaettevõtja poolt, kui too on saanud kahjumit?
            
         
               4.
            
            
               Juhuks, kui kohaldamisele kuuluvad ka kapitali vaba liikumise sätted, tekib — olenevalt teisele küsimusele antavast vastusest — Kanadast saadud dividendide osas täiendav küsimus:
               Kas praegust ELTL-i artikli 64 lõiget 1 tuleb mõista nii, et see lubab Saksamaa Liitvabariigil kohaldada alates 31. detsembrist 1993 sisuliselt identseks jäänud siseriiklikke ja topeltmaksustamise vältimise lepingute õigusnorme ning seega välistada jätkuvalt Kanada ettevõtte tulumaksu mahaarvamise Saksamaal maksuvabadelt dividendidelt?